‘Jukskei sal rugby verder verswak’Foto: jukskei.co.za So teen 1959 was daar ernstige kommer oor die gehalte van SA rugby. Die vorige twee toetsreekse teen die All Blacks (1956) en die Franse Hane (1958) is verloor en die volgende reeks teen die All Blacks was voor die deur. Dit wou-wou lyk of daar nog skande op die Springbokke wag. Die grootbaas van SA rugby, dr Danie Craven, het gesê die hedendaagse rugbyspelers is te gemaksugtig en te sag. Toe daar boonop `n veldtog van stapel laat loop word is om jukskei Suid-Afrika se nasionale somersport te maak, was di teens te veel vir `n leser van die koerant Die Transvaler. Hou die jeug weg van jukskei, was sy wanhoopskreet, dit gaan ons rugby nog verder verswak! Jukskei is `n lui sport, het hy geredeneer. Dit sal die jeug nog gemaksugtiger maak. Om darem die hele dag om `n paar penne rond te staan en jou `n “speler” te wil noem? Dis een te veel. Nou ja, jukskei of nie jukskei nie, die Springbokke het 1960 se All Blacks lekker afgestof. Omstreeks dieselfde tyd weet die Junior Springbok- en latere Springbokslot Piet van Zyl in sy ou klub Tuine se nuusbrief te vertel dat Suid-Afrikaners hul rugby veels te ernstig opneem. Van Zyl, wat `n tyd lank in Engeland gewerk en vir die klub Richmond gespeel het, se waarneming was dat die Engelse rugby gespeel het om oefening te kry, Suid-Afrikaners het geoefen om rugby te speel. Die Engelse het ook nie juis veel oor rugby gesels nie. Hulle het eerder geesdriftig oor `n skivakansie in die Alpe gesels of oor die renjaer Stirling Moss se kans in die volgende Grand Prix bespiegel. Kyk maar maar hoe goed vaar die Engelse in elk geval op die rugbyveld, was die slotsom waartoe Van Zyl gekom het.